Here is a page extracted from Wikipedia that may contain CSS, HTML, and a lot of unformatted text.

Title: سهير القلماوى
Content: سهير القلماوى ( طنطا ، 20 يوليه 1911 - القاهره ، 4 مايو 1997 ) ، باحثه و كاتبه و ناقده ادبيه مصريه كبيره و رائده من رائدات حقوق النسا فى مصر. كانت اول مصريه ، مع أمينه السعيد و عائشه راتب ، تلتحق بالجامعه فى مصر سنة 1939 ، و كانت اول مصريه تاخد شهادة الدكتوراه فى الاداب.

اتولدت فى طنطا فى سنة 1911 لأب طبيب ، و دخلت مدرسة " الامريكان " فى طنطا ، و بعد ما اخدت شهادة البكالوريا دخلت كلية الاداب فى جامعة الملك فؤاد ( جامعة القاهره دلوقتى ) وقت ما كان طه حسين عميدها ، ودخلت قسم اللغه العربيه اللى كان بيرأسه طه حسين و اللى اهتم بيها بوصفها كانت الطالبه الوحيده بين اربعتاشر طالب. و لما وصلت لسنة تالته ابتدت تكتب فى المجلات و الجرانيل و نشرت مقالات و قصايد شعريه فى مجلات زى " الرساله " و " الثقافه " و " ابوللو " بإسم " الانسه سهير " .

خلصت دراستها و اخدت الليسانس سنة 1936 ، و بعدين اخدت شهادة الماجستير سنة 1937 و كان موضوع رسالتها " ادب الخوارج فى العصر الأموى " ، و بكده كانت اول مصريه تاخد الشهاده دى فى الاداب ، و بعد كده سافرت فرنسا عشان تكمل دراستها العليا و اخدت الدكتوراه من جامعة السوربون فى باريس سنة 1941 عن بحث قيم عملته عن " الف ليله و ليله ". كانت اول مصريه تاخد كرسى استاذيه فى الجامعه المصريه ( 1956 ) ، و اتولت رئاسة قسم اللغه العربيه فى جامعة القاهره.

فى سنة 1959 دخلت مجلس الامه المصرى ، و أشرفت على " هيئة الكتاب " و نظمت اول معرض دولى للكتاب فى القاهره سنة 1961. و فى سنة 1979 بقت عضوه فى البرلمان المصرى ( مجلس الشعب ). كرمتها الدوله المصريه بجايزتها التقديريه.

مصادر 
 المصرى اليوم ، مؤسسة المصرى اليوم للصحافة و النشر ، عدد 1863 ، 20 يوليه 2009.

مواليد 1911
وفيات 1997
كتاب مصريين
اكاديميين مصريين
مصريين اخدوا جايزة الدوله التقديريه
مصريين اخدوا جايزة الدوله التشجيعيه
نسويين مصريين
مترجمين مصريين
غرباويه
متعلمين فى جامعة القاهره